Papa Francisco è tturnato a Nnapule. Fuje na vìseta corta, - â matina ‘e viernarì 21 ‘e giugno - però assaje chiéna ‘e segnefecate, mmustanno quanto isso tene ‘o prubblema ‘e ll’emigrante dint’ ’o core. Bergoglio è gghiuto a pparlà â Facultà teologgica ‘e l’Italia Meridiunale, a Ppusilleco, pe ccuncrùdere nu cummégno d’ ‘e Giesuìte ‘ncopp’ô tema: “*‘A teologgìa doppo ‘a* Veritatis Gaudium *dint’ô Mediterraneo”*. ‘O discurzo sujo, però, teneva forze n’atu verzaglio, pecché rebatteva a cchille che stanno facenno passà semp’ ‘e chiù int’a ‘stu Paese ‘a cultura d’ ‘o savuòrio, d’ ‘o suspiétto e d’ ‘o rifiuto ‘e chille che sso’ spatriàte e stanno venenno a tuzzulià â porta nosta.

*«‘O Mediterraneo* – dicette Papa Bergoglio – *è ‘o mare d’ ‘a meschiglia, apiérto ô ‘ncuntro […] nu luòco ‘e trànsete, ‘e scagne e quacche vvota ‘e cunflitte»,* cundicenno pure c’âmm’ ‘a cercà *«…’e vvie c’aunisceno ‘e frate, nu’ mmure c’ ‘e spàrteno*». Chello che ‘nce vo’ è na “*teologgìa ‘e l’accuglienza*”, purtata annanze ‘a na Chiésia che nnu’ sse scorda c’ ‘a primma messiòne soja è cchella ‘e *evangelizzà*, nu’ ppe ffà accuolete, ma pe ppurtà a tuttequante ‘o vangelo ‘e na fratellanza «*sempe ‘e cchiù allariàta e ‘ncrusìva».*

‘O puntefece parlaje pure ‘e comme ‘a nunviulenza ‘e Martin Luther King e Llanza del Vasto “*comme orizzonte e ssapé p’ ‘o munno”,* allicurdanno ‘e pperzòne d’ ‘a terra nosta che ll’àveno data testemonnio, comme ‘o santo miédeco Giuseppe Moscati, ‘o viàto Giustino Russolillo e ‘o parroco don Peppe Diana, ca fuje acciso d’ ‘a camorra. Rechiammànno ‘e ffamose ”Opere ‘e Misericordia” pittate a Nnapule ‘a Caravaggio, Papa Francisco dicette pure c’ ’a teologgìa ha dda mmustà na Chiesia comme *“spitàle ‘e campo”,* che vvive ‘a messiòne soja pe ssarvà e pe ssanà ‘o munno.

Pe ffa chesto, però, s’ha dda cunfruntà cu ll’ate culture e ll’ate religgione, a ppartì a nu diàlaco cu ll’ebbreje e cu ‘e mussulmane. Accussì pure ‘a teologgìa addeventa n’opera ‘e misericordia, mmustanno sulidarietà cu ll’ùrdeme, ‘e scamettate e tuttequante chille ca vanno ‘nfunno, e nnu’ ssulo ô mare.